PATVIRTINTA

Vilniaus universiteto senato

2021 m. lapkričio 23 d. nutarimu Nr. SPN-60

**TERMINUOTŲ DARBO SUTARČIŲ SU VYRESNIAIS KAIP 65 METŲ DĖSTYTOJAIS IR MOKSLO (MENO) DARBUOTOJAIS SUDARYMO TVARKOS APRAŠAS**

## I SKYRIUS

**BENDROSIOS NUOSTATOS**

1. Terminuotų darbo sutarčių su vyresniais kaip 65 metų dėstytojais ir mokslo (meno) darbuotojais sudarymo tvarkos aprašas (toliau – Tvarkos aprašas) nustato terminuotų darbo sutarčių su vyresniais kaip 65 metų dėstytojais ir mokslo (meno) darbuotojais (toliau – akademiniai darbuotojai) sudarymo sąlygas ir tvarką.
2. Tvarkos aprašas parengtas įgyvendinant Vilniaus universiteto statuto 15 straipsnio 9 dalį.
3. Neterminuota darbo sutartis su dėstytoju ar mokslo (meno) darbuotoju, antrą kartą iš eilės laimėjusiu konkursą toms pačioms pareigoms eiti Vilniaus universitete (toliau – Universitetas), pasibaigia paskutinę mokslo metų, kuriais tam darbuotojui sukaks 65 metai, dieną.
4. Vyresni kaip 65 metų akademiniai darbuotojai gali dirbti Universitete, jeigu atitinka šiame Tvarkos apraše nustatytus kriterijus ir Universiteto senatas (toliau – Senatas) pritaria, kad su jais būtų sudaryta terminuota darbo sutartis kaip numatyta Vilniaus universiteto statute.
5. Tvarkos aprašas taikomas drauge su Vilniaus universiteto dėstytojų ir mokslo (meno) darbuotojų konkursų pareigoms eiti ir atestavimo organizavimo nuostatais, patvirtintais Vilniaus universiteto senato 2018 m. lapkričio 20 d. nutarimu Nr. S-2018-12-4 „Dėl Vilniaus universiteto dėstytojų ir mokslo (meno) darbuotojų konkursų pareigoms eiti ir atestavimo organizavimo nuostatų patvirtinimo“ (su vėlesniais pakeitimais) (toliau – Konkursų nuostatai).
6. Tvarkos aprašas netaikomas kviestiniams akademiniams darbuotojams, Universiteto senato nustatyta tvarka darbinamiems pagal projektinio darbo sutartis ir darbinamiems į partnerystės profesoriaus ar partnerystės docento pareigas.

**II SKYRIUS**

**TERMINUOTŲ DARBO SUTARČIŲ SU VYRESNIAIS KAIP 65 METŲ AKADEMINIAIS**

**DARBUOTOJAIS SUDARYMO SĄLYGOS**

1. Terminuota darbo sutartis su vyresniu kaip 65 metų akademiniu darbuotoju gali būti sudaroma tuo atveju, jeigu:
   1. šio darbuotojo darbas yra reikalingas siekiant užtikrinti Universiteto kamieniniame akademiniame arba *sui generis* akademiniame padalinyje (toliau – Padalinys) vykdomos akademinės veiklos (studijų programų ir (ar) mokslinių tyrimų) tęstinumą ir
   2. šis darbuotojas atitinka Konkursų nuostatų 2 priede nustatytus minimalius kvalifikacinius reikalavimus (toliau – minimalūs kvalifikaciniai reikalavimai) atestacijai, ir
   3. Senatas Tvarkos aprašo III skyriuje nustatyta tvarka pritaria, kad su šiuo darbuotoju būtų sudaryta terminuota darbo sutartis.
2. Aprašo 7.1 papunktyje nurodytas šio darbuotojo darbo reikalingumas užtikrinti Padalinyje vykdomos akademinės veiklos (studijų programų ir (ar) mokslinių tyrimų) tęstinumą įvertinamas atsižvelgiant į šių kriterijų visumą:
   1. mokslinės (meno) veiklos produktyvumas (mokslinės publikacijos (meno darbai), išorinio finansavimo pritraukimas, aktyvi taikomoji veikla, tyrimų plėtra, vadovavimas doktorantams ar podoktorantūros stažuotojams, kitoks aktyvus dalyvavimas doktorantūros procese ir kt.);
   2. aktyvus dalyvavimas studijų veikloje (studijų krypties pagrindų dalykų (modulių) koordinavimas, bendrųjų universitetinių studijų dalykų (modulių) dėstymas, vadovavimas studijų programos komitetui, studijų programos rengimo, savianalizės grupei, aktyvi veikla perduodant mokymo ir mokymosi patirtį (mokymų vedimas, dėstymo veiklos ekspertavimas, dėstytojų mentorystė ar kt.);
   3. aktyvi organizacinė veikla (veikla Universiteto valdymo ir savivaldos organuose, Universiteto atstovavimas tarptautiniuose tinkluose, organizacijose ir infrastruktūrose ar kt.), aktyvus dalyvavimas mokslo (meno) sklaidoje (dalyvavimas radijo ir televizijos laidose, mokslo populiarinimo publikacijos, darbas su moksleiviais, mokytojais ar kt.);
   4. profesionali ekspertinė veikla (dalyvavimas nacionalinėse ir tarptautinėse mokslinėse ekspertizėse, Universiteto atstovavimas išorinėse darbo grupėse ar kt.);
   5. studentų nuomonė apie dėstytojo pedagoginę veiklą.

**III SKYRIUS**

**SPRENDIMŲ DĖL TERMINUOTŲ DARBO SUTARČIŲ SU VYRESNIAIS KAIP 65 METŲ**

**AKADEMINIAIS DARBUOTOJAIS SUDARYMO PRIĖMIMO TVARKA**

1. Įgyvendinant personalo planavimo politiką, Universiteto Centrinės administracijos Personalo skyrius (toliau – Personalo skyrius) studijų metų pradžioje Padalinių vadovams teikia informaciją apie besibaigiančias Padalinio akademinių darbuotojų, kuriems tais studijų metais sukaks 65 metai, darbo sutartis ir terminuotas su vyresniais kaip 65 metų Padalinio akademiniais darbuotojais Senato pritarimu sudarytas darbo sutartis.
2. Universitete dirbantis akademinis darbuotojas, kuriam atitinkamais studijų metais sukaks arba yra sukakę 65 metai, arba vyresnis kaip 65 metų akademinis darbuotojas, su kuriuo Senato pritarimu vieną kartą jau buvo sudaryta terminuota darbo sutartis (toliau apibendrintai – vyresnis kaip 65 metų akademinis darbuotojas), turi teisę pateikti prašymą Padalinio, kuriame dirba, vadovui dėl terminuotos darbo sutarties sudarymo. Prie prašymo turi būti pridedamas darbuotojo numatomos akademinės veiklos planas, atskleidžiantis darbuotojo veiklą pagal vieną ar kelis iš Tvarkos aprašo 8.1–8.4 papunkčiuose nustatytų kriterijų.
3. Padalinio vadovas, gavęs Personalo skyriaus pateiktą 9 punkte nurodytą informaciją ir įvertinęs jam pagal Aprašo 10 punktą pateiktus Padalinio darbuotojų prašymus, atsižvelgdamas į Aprašo 8 punkte nurodytus kriterijus, įvertina terminuotų darbo sutarčių su Padalinio vyresniais kaip 65 metų akademiniais darbuotojais sudarymo poreikį ir informuoja apie tai šiuos darbuotojus. Padalinio vadovas, nusprendęs, kad yra pagrįstas poreikis su vyresniu kaip 65 metų akademiniu darbuotoju sudaryti terminuotą darbo sutartį, kreipiasi į Personalo skyrių ir Universiteto Centrinės administracijos Mokslo ir inovacijų departamentą (toliau – MID), pateikdamas sąrašą vyresnių kaip 65 metų akademinių darbuotojų, su kuriais yra poreikis sudaryti terminuotas darbo sutartis, ir apie tai informuoja Universiteto studentų atstovybės padalinio atstovus Padalinyje, prašydamas pateikti studentų nuomonę apie sąraše nurodytų dėstytojų pedagoginę veiklą.
4. Darbuotojo prašymas pagal Aprašo 10 punktą arba Padalinio vadovo kreipimasis pagal Aprašo 11 punktą teikiamas vizuoti darbuotojo tiesioginiam vadovui, Personalo skyriui ir MID. Personalo skyrius vizuodamas įvertina, ar atsižvelgiant į ankstesnį su darbuotoju sudarytų terminuotų darbo sutarčių skaičių, terminuota darbo sutartis su darbuotoju gali būti sudaroma. MID vizuodamas įvertina, ar vyresnis kaip 65 metų akademinis darbuotojas atitinka minimalius kvalifikacinius reikalavimus atestacijai.
5. Padalinio vadovas, tuo atveju, jeigu pagal Aprašo 12 punktą nustatoma, kad darbuotojas atitinka minimalius kvalifikacinius reikalavimus atestacijai ir su darbuotoju gali būti sudaroma terminuota darbo sutartis, rengia motyvuotą teikimą Universiteto rektoriui dėl terminuotos darbo sutarties su vyresniu kaip 65 metų akademiniu darbuotoju sudarymo (toliau – Padalinio vadovo teikimas) ir, suderinęs jį su darbuotoju, teikia Personalo skyriui. Prie Padalinio vadovo teikimo turi būti pridedamas darbuotojo numatomas akademinės veiklos planas. Tuo atveju, jeigu pagal Aprašo 12 punktą nustatoma, kad terminuota darbo sutartis su vyresniu kaip 65 metų darbuotoju negali būti sudaroma ir (arba) darbuotojas neatitinka minimalių kvalifikacinių reikalavimų atestacijai, raštu (įskaitant el. paštu) informuoja apie tai darbuotoją.
6. Personalo skyrius, gavęs Padalinio vadovo teikimą, suderintą su darbuotoju, su kuriuo siūloma sudaryti terminuotą darbo sutartį, parengia argumentuoto Rektoriaus teikimo Senatui ir Senato nutarimo dėl vyresnių kaip 65 metų akademinių darbuotojų darbo sutarčių projektą, kuris teikiamas vizuoti Centrinės administracijos Teisėkūros skyriui ir pasirašyti Rektoriui.
7. Rektorius, įvertinęs jam pateiktus dokumentus ir atsižvelgdamas į Padalinio vadovo teikime išdėstytus argumentus dėl terminuotos darbo sutarties su vyresniu kaip 65 metų akademiniu darbuotoju sudarymo:
   1. pritardamas, kad su vyresniu kaip 65 metų akademiniu darbuotoju būtų sudaryta terminuota darbo sutartis, pasirašo Rektoriaus teikimą ir šis Senato darbo reglamente nustatyta tvarka pateikiamas Senatui;
   2. nepritardamas, kad su vyresniu kaip 65 metų akademiniu darbuotoju būtų sudaryta terminuota darbo sutartis, nepasirašo Rektoriaus teikimo ir informuoja apie savo sprendimą Personalo skyrių, kuris nedelsdamas informuoja Padalinį.
8. Senatas, atsižvelgdamas į Rektoriaus teikimą, Senato darbo reglamente nustatyta tvarka priima sprendimą pritarti arba nepritarti terminuotos darbo sutarties su vyresniu kaip 65 metų akademiniu darbuotoju sudarymui.
9. Senatui pritarus, terminuota darbo sutartis su vyresniu kaip 65 metų akademiniu darbuotoju sudaroma ne ilgesniam kaip 3 metų laikotarpiui. Tokia sutartis Senato sprendimu gali būti sudaroma pakartotinai vieną kartą, nepriklausomai nuo ankstesnės terminuotos darbo sutarties su vyresniu kaip 65 metų akademiniu darbuotoju termino.
10. Tuo atveju, jei vyresnis kaip 65 metų akademinis darbuotojas, su kuriuo terminuota darbo sutartis Senatui pritarus vieną kartą jau buvo sudaryta, teikiamas dėl terminuotos darbo sutarties sudarymo pakartotinai, turi būti laikomasi visų Tvarkos apraše nustatytų sąlygų ir tvarkos.
11. Ne vėliau kaip per 5 darbo dienas nuo Tvarkos aprašo 16 punkte nurodyto Senato sprendimo priėmimo Personalo skyrius informuoja Padalinį ir darbuotoją. Tuo atveju, jei Senatas pritarė terminuotos darbo sutarties su vyresniu kaip 65 metų akademiniu darbuotoju sudarymui, Personalo skyrius parengia terminuotos darbo sutarties ar susitarimo projektą Senato nutarime nustatytam terminui bei pateikia jį Padaliniui pasirašyti darbuotojui.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_